google/wiki40b huggingface dataset:
Den romantiske veien

Den romantiske veien (tysk: Romantische Straße) er en betegnelse som reiselivet på 1950-tallet ga på en 366 km lang strekning i Sør-Tyskland i Bayern og Baden-Württemberg), mellom Würzburg og Füssen. Dette området blir av mange turister regnet for å være et typisk tysk landskap og kulturområde, slik som Rothenburg ob der Tauber. 
Det finnes en egen trasé for syklister; Radfernweg romantische Straße. Denne går innom de samme byene, men på enten egne sykkelveier eller på mindre og smalere sideveier.
Ottomar Schreiber

Bakgrunn og utdannelse

Schreiber studerte filosofi, historie og nyere språkvitenskaper og tok den filosofiske doktorgrad. Under første verdenskrig tjenestegjorde han som soldat, og etter krigen ble han i 1922 formann for den memellandske arbeidsgiverforeningen (til 1932) og deretter Syndikatus (til 1939). Mellom 1924 og 1937 var han formann for tilsynsrådet ved Deutsch-Litauische Tabaksyndikat.
Etter krigen kom han som fordrevet til Bayern, og var mellom 1948 og 1951 formann for Landsmannschaft Ostpreussen, deretter frem til sin død ærespresident. Sammen med Axel de Vries hadde han hovedansvaret for utformingen av Charta der Heimatvertriebenen, som ble undertegnet i august 1950. Fra september 1944 til april 1945 arbeidet han frivillig i Abteilung Rüstungshandel der Reichsgruppe Handel i Berlin.

Parti

Etter den tyske reanneksjonen av Memelland tilhørte Schreiber Memelländische Volkspartei, som var forbundet med det høyreliberale DVP.

Parlamentsmedlem

På 1920- og 1930-tallet var Schreiber medlem av landdagen i Memelland, som først hadde vært forvaltet av Folkeforbundet og etter 1924 hadde vært en autonom region underlagt Litauen.

Offentlige verv

Den 6. juni 1932 ble Schreiber valgt av landdagen til landspresident (statsminister) i Memelland. 19. mars 1934 ble han avsatt av den litauiske sentralregjeringen, som mente han satte interessene til de overveiende tyske memellenderne over Litauens interesser. Etter den tyske reanneksjonen ble Schreiber gjeninnsatt som regjeringssjef, men ble på nytt avsatt i 1942.
Fra 1949 til 1953 var Schreiber statssekretær i det tyske ministeriet for fordrevne, flyktninger og krigsskadede.
Axaren

Axaren er en innsjø i Grödinge i Botkyrka kommune, Stockholms län, Sverige. Innsjøen har et overflateareal på 0,12 km², og ligger 12,2 meter over havet. Innsjøens gjennomsnittsdybde er 3,2 meter, og den rommer 390 000 m³ vann. Dens største dybde er målt til 6,4 meter.
Axarens nivå ble senket ved utdikninger på 1800-tallet. Axaren har høye nivåer av næringssalter, og har takket være god bufferkapasitet ikke blitt rammet av forsurning. Den rødlistede fiskearten sandsmett er blant artene man finner i Axaren.
Felg

Felg er den indre delen av av et hjul som dekket står på.

Bilfelger

Felgen utgjør forbindelsen mellom aksling/hjuloppheng og dekket som er hjulets ytre omkrets. Felger lages i forskjellige materialer, i begynnelsen var tre vanlig, idag er stål og aluminium mest vanlig. Stålfelger lages å sveise sammen utstansede og formede ståldeler, mens aluminiumsfelger støpes.
Til biler har felger normalt et senterhull til sentrering av felgen, og normalt inntil åtte bolthull til innfesting av hjulet. Mens felgene før kunne være av to tallerkenformede stykker som ble skrudd sammen («slange- og dekk-tiden»), er det nå vanlig at felgen er i ett stykke som er lufttett når dekket og ventilen er på plass.
Orlando furioso

Orlando furioso (Den rasende Orlando eller Den rasende Roland) er italiensk romantisk episk dikt av Ludovico Ariosto, først offentliggjort i 1516, og utgitt i sin endelige form i 1532.
Orlando Furioso er en oppfølger til Matteo Maria Boiardos ufullførte romantiske verk Orlando Innamorato (Den forelskede Orlando, utgitt posthumt i 1495). Handlingen utspiller seg mot en bakgrunn av krigen mellom Karl den store og hans kristne paladinere på 800-tallet, og sarasenernes hær som forsøker å invadere Europa. Handlingen utspiller seg imidlertid over et nokså vidløftig plan, geografisk sett, og eposet beveger seg fritt fra Japan til Hebridene, såvel som på en reise til månen. Historien omfatter også orker og hippogriff. 
Flere tema veves inn i verkets intrikate, episodiske struktur. Hovedmotivet er imidlertid paladinen Orlandos ubesvarte kjærlighet til den hedenske prinsesse Angelika, en situasjon som fører Orlando inn i den galskapen som beskrives i tittelen. Heretter kommer kjærligheten mellom den kristne heltinnen Bradamante og den hedenske Ruggiero, figurer som skal være stamfedre til forfatterens beskyttere: d'Este-familien i Ferrara.  
Det endelige verket er delt inn i 46 cantos (sanger), som hver av dem består av et ulikt antall åttelinjers stanza (strofer) i rimformen abababcc. Verkets i alt 38 736 linjer gjør det til det lengste diktverk i europeisk litteratur.
Middelalderlegendene om kampen mellom de kristne og sarasenerne på Karl den stores tid er også omtalt i det franske Rolandskvadet (La Chanson de Roland) fra 1100-tallet. Historiene om den franske helten Roland oppnådde stor popularitet i Italia, der han ble kjent som Orlando fra Aspromonte i Calabria.
Harriet Holters hus

Harriet Holters hus er en bygning på Universitetet i Oslos campus på Blindern. Den er oppkalt etter sosialpsykologen Harriet Holter og huser Institutt for sosiologi og samfunnsgeografi.
Den er oppført i 1966.
Jacobsen Head

Jacobsen Head er et isdekt nes som utgjør det nordøstlege neset på Slichter Foreland på Martin Peninsula på Walgreen Coast i Marie Byrd Land i Antarktis. Det ble først skissert av U.S. Geological Survey fra flyfoto tatt under U.S. Navy Operasjon Highjump i januar 1947, og navnsatt av Advisory Committee on Antarctic Names etter offiser Glen Jacobsen i U.S. Navy som var kaptein på isbrytaren USS «Atka» (AGB-3) i 1954–55 i Antarktis for å utforske stedene der de vitenskapelige stasjonene skulle bygges under Det internasjonale geofysiske året 1957–58 .
Folkman Schaanning

Kilder

http://www.filmfront.no/actor/46148/Folkman+Schaanning
Keishin Yoshida

Junior

Ved junior-VM i 2005 i Rovaniemi kom han på 2.-plass på 10 km, bak Petter Northug. Han kom på 6.-plass på jaktstarten. Året etter deltok han ved junior-VM i 2006, der han kom på 7.-plass på 10 km klassisk, og 5.-plass på jaktstarten. 
Ved U23-VM i 2009 kom han på 22.-plass på 15 km klassisk og 28.-plass på 30 km fristil, fellesstart.

Verdenscupen

Yoshida debuterte i langrenn på hjemmebane i Sapporo i mars 2006. Han var på det tidspunktet bare 19 år gammel.
Den beste plasseringen Yoshida har i verdenscupen er fra Otepää i januar 2011. Det endte med en 28.-plass. Det er også eneste gang han har vært blant de 30 beste, og dermed er det også eneste gang han har tatt verdenscuppoeng.

VM i Oslo

I VM i Oslo i 2011 ble Yoshida nr. 12 på 15 kilometer klassisk. Han gikk for det japanske laget som ble nr 6 på stafetten.
Yoshida gikk også inn til 36.-plass på femmila og 42.-plass på tremila.

Asiatiske vinterleker 2011

I de asiatiske vinterlekene 2011 vant han både 10 km klassisk og 15 km fri teknikk.
Eddy Offord

Eddy Offord (også stavet Eddie Offord) er en produsent og lydtekniker, som arbeidet sammen med en relle kjente populære innen progressiv rock på 1970-tallet. Han er mest kjent for sitt samarbeide med Yes og Emerson, Lake & Palmer. Emerson, Lake and Palmers låt «Are You Ready, Eddy?» fra albumet Tarkus, er en hyllest til Eddy Offord. 
Han var også med Yes på turneer, og var lydtekniker for bandet under konserter. I 1999 trakk Eddy Offord seg tilbake fra musikkbransjen. Han bor nå i California i USA.
Julian Symons

Liv og virke

Symons kom fra en familie russisk-fødte jødiske immigranter. Som barn led han av en så alvorlig stamming at han ble feilplassert på en skole for psykisk utviklingshemmede. Han avsluttet sin skolegang fjorten år gammel, men fortsatte å utdanne seg ved omfattende selvstudier på fritiden. Samtidig livnærte han seg som kontormedarbeider og maskinskriver. I 1937 grunnla han magasinet Twentieth Century Verse, og var dets redaktør i to år. Under andre verdenskrig tjenestegjorde han fram til 1944 i den britiske hæren. Han arbeidet deretter som tekstforfatter fram til 1947, da han ble forfatter på heltid.
Fra 1945 til 1994 utga Symons mer enn tretti kriminalromaner og samlinger av krimhistorier. Hans krimromaner var kjent for litterær kvalitet og en skarp satirisk egg, og innbrakte ham flere internasjonale priser. Han var også kjent som kritiker og historiker av kriminallitteraturen. Hans bok Bloody Murder (1972) er en anerkjent historikk og kritikk av sjangeren. Ved siden av sitt kriminalitterære arbeide skrev han lyrikk og et anselig antall historiske verker.
Fra 1958 til 1959 var Symons formann i britiske Crime Writers' Association, og fra 1976 til 1985 var han president for The Detection Club. Han mottok Mystery Writers of Americas Grand Master Award i 1982 og Crime Writers' Associations høyeste utmerkelse The Cartier Diamond Dagger i 1990.
Symons var yngre bror, og senere biograf, av forfatteren A.J.A. Symons.
All-NBA Team

All-NBA Team består av priser som deles ut hvert år av National Basketball Association. Prisene som gis ut i forbindelse med All-NBA Team er «All-NBA First Team», «All-NBA Second Team» og «All-NBA Third Team» og består av de beste spillerne i sin posisjon på banen dette året. Hvem som skal vinne prisen blir stemt frem av media i USA og Canada. I utgangspunktet var det kun to priser, men fra og med 1988 har det blitt stemt frem All-NBA Third Team også.
Kareem Abdul-Jabbar holder rekorden for å ha blitt valgt til et All-NBA Team flest ganger med 15. Karl Malone og Shaquille O'Neal har 14 All-NBA Team-priser hver. Dolph Schayes, Bob Cousy, Jerry West og Hakeem Olajuwon er alle likt på 3.-plass med 12 priser hver. Karl Malone har mest All-NBA First Team-seiere med 11, mens Bob Cousy, Bob Pettit, Elgin Baylor, Jerry West, Kareem Abdul-Jabbar og Michael Jordan alle er likt på 2.-plass med 10.

Navnskifte

Tre spillere på denne listen har skiftet navn. Lew Alcindor skiftet navn før 1971–1972-sesongen til Kareem Abdul-Jabbar, da han konverterte til islam fra katolsk kristendom, Akeem Olajuwon skiftet navn 9. mars 1991 til  Hakeem Olajuwon, og Amare Stoudemire skiftet navn i oktober 2008 til Amar'e Stoudemire for å slippe uttaleforvirring.
Dopplerradar

Politiradar som eksempel

For å måle hastighet rettes en radarstråle mot et bevegelig objekt – for eksempel en bil, ettersom en slik radar ofte brukes av politiet for å dokumentere ulovlige hastigheter – når det beveger seg i radarkildens målområde. Hver bølge beveger seg en litt kortere distanse enn den foregående før den treffer bilen og reflekteres til et punkt nær kilden. Avstanden mellom hver mottatte bølge er derfor litt mindre og bølgelengden minsker. Tilsvarende øker den reflekterte bølgelengden hvis objektet fjerner seg. Dette dopplerskiftet bruker man til å beregne bilens hastighet.
Bygstad kirke

Historie

Den første kirken på Bygstad var en stavkirke som omtales i jordeboken Bergens kalvskinn i 1320. Man antar derfor at kirken har blitt oppført på 1200-tallet en gang. Den ble i begynnelsen kalt Kvamskyrkja, senere har den fått navnet Bygstad etter at det ble gjort regulering av innmark tilhørende brukene Kvamme og Bygstad. Stavkirken ble revet i 1845 for å gi plass til den nye kirken.
Kirken ble flyttet fra sin opprinnelige plass i 1939, etter å ha stått på den gamle kirketomten i Bygstad. Siden den ble bygd på grunnmuren etter den forrige kirken i Bygstad var den også like liten som den forrige. Det var da et sterkt ønske i bygda om å bygge ny kirke, slik de hadde gjort i Førde og Naustdal. Det ble samlet inn penger til dette formålet,og i 1935 ble det gjort et enstemmig vedtak av soknestyret i Bygstad om å bygge ny kirke. Av økonomiske hensyn ble det allikevel senere bestemt å flytte den eksisterende kirken. Dette ble møtt med sterke protester fra bygdefolket, som startet enda en innsamlingsaksjon for å bygge ny kirke. Riksantikvaren hadde hele tiden villet flytte den eksisterende kirken, og fikk i 1938 sokneprest Fredrik Helland til å argumentere for flytting. Dette var et vellykket trekk, og på en avstemning stemte 121 for flytting og 79 mot. 5. februar 1939 startet arbeidet med å flytte kirken omtrent en kilometer. Samtidig som kirken ble flyttet ble det også bygd på kor, prestesakristi og en kirkestue. Den "nye" kirken ble vigslet 11. oktober 1939.

Altertavle

Altertavlen i Bygstad kirke er fra ca. 1620, og er i samme stil som altertavlene i Sande, Viksdalen og Dale. I samband med byggingen i 1845 forsvant gavlfeltet, og ble erstattet av et dobbeltsidig bilde. I 1939 ble det laget et nytt toppstykke, etter modell av det man finner i Viksdalen.

Prekestol

Prekestolen er fra ca. 1620, og er av samme type som den gamle prekestolen i Dale.

Bilde av kinesisk Kristus

I overgangen mellom koret og kirkeskipet henger det et meget spesielt og svært sjeldent dobbeltsidig bilde. Dette bildet var toppstykket på altertavlen fra 1845 til 1938. Framsiden, som sees fra benkeradene, viser pinseunderet med ildtunger over disiplene og Maria, Jesu mor. Disiplene er ikke begrenset til 12, men det er avbildet flere disipler på bildet.
Baksiden av bildet er et kinesisk lakkmaleri av Kristus på korset. Kristus er framstilt med kinesiske ansiktstrekk. Når og hvordan dette bildet havnet i Bygstad er uklart.

Benkene

Benkene i kirken ble flyttet med resten av kirken, og dørene inn til benkeradene ble da bevart.
Lamballe

Befolkningsutvikling

Referanse:INSEE

Sport

8. etappe i Tour de France 2004, som ble vunnet av Thor Hushovd, startet i byen.
Air Europa

Air Europa Líneas Aéreas, S.A. er et spansk flyselskap med base på Palma, Mallorca. Det flyr blant annet charterflygninger mellom Nord- og Vest-Europa og feriesteder på Kanariøyene og Balearene, men har også en rekke ruteflygninger til Nord-Amerika og Karibia.
Selskapet ble registrert i 1986 under navnet Air España.
Costa Rica under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Teologisk fakultet

Et teologisk fakultet er et akademisk fakultet for teologi med eget administrativt og økonomisk ansvar innen et universitet og under ledelse av en dekanus.

Sverige

Det teologiske fakultetet er det eldste av de fire klassiske fakultetene (teologi, jus, medisin og humaniora) og finnes i Sverige idag kun ved Uppsala universitet og Lunds universitet, der de fører sin historie tilbake til universitetenes respektive grunnleggelser i 1477 og 1666.
I all praktisk betydning er den virksomhet som bedrives ved teologisk fakultet idag synonym med begrepet religionsvitenskap, det vil si det vitenskapelige studiet av religion. Noen forskere ved teologisk fakultet velger å kalle seg teologer, andre for religionsvitere, på grunn av den tverrdisiplinære diskusjon som stadig pågår angående teologiens stilling innen akademia. Denne diskusjonen kan først og fremst føres tilbake til den religionsdebatten som Ingemar Hedenius i 1949 startet i Dagens Nyheter og i sin påfølgende bok Tro och vetande.

Finland

I Finland finnes det tre teologiske fakulteter. Teologiska fakulteten vid Åbo Akademi er svenskspråklig, mens arbeidsspråket ved Helsingfors universitets og Joensuu universitets teologiske fakulteter er finsk.
Skogbåndvikler

Utseende

En middelsstor (vingespenn 13-19 millimeter), lyst grå eller brun vikler. Palpene er ganske lange, hodet lyst brunt eller grått. Forvingen er lyst brun eller grå med mer eller mindre tydelige, urgelmessige, mørkere tegninger, noen individer er nesten ensfarget, særlig hunner. Vingen er noe tilspisset. Bakvingen er brunhvit, lysbrun i den ytre delen.

Levevis

Arten holder til i skog, og larvene lever mellom sammenspundne blader av ulike løvtrær og busker, blant andre or, rogn, bringebær og blåbær. De voksne sommerfuglene flyr i skumringen i mai-juli.

Utbredelse

Arten er utbredt i Europa og videre østover til Stillehavet. I Norge er den vanlig i Sør-Norge.
Istria

Natur og klima

Istria er en halvøy med høyereliggende karstlandskap og kalkfjell i nord («Hvite Istria»), en massiv fjellkjede Ucka langs hele østkysten («Grå Istria»), og flatere sletteland med rød dyrkningsjord og vestgående elver i vest («Røde Istria»). Høyeste punkt på halvøya er Učka på 1 401 moh. Elvene er uregulerte med unntak av Butoniga, som er oppdemmet med en av Kroatias større innsjøer (Butonigasjøen). I vest finnes det en ria, kalt Limski kanal eller «Limfjorden», som er 6 km lang og inntil 500 meter bred. Langs vestkysten er det også en tjuetalls øyer, med Brijuni-gruppen utenfor Pula som den viktigste.
Havet har et rikt og variert dyreliv, med stor rikhet på fisk og skalldyr. Mens kysten av det nordøstre Italia er svært forurenset, har Istria svært rene havområder. Det er verneområder i Ucka-fjellene.
Istria har middelhavsklima med varme somrer og milde vintrer.

Næringsliv

Tradisjonelt er Istria helt dominert av landbruk og fiske, men fra 1800-tallet ble det etablert turisme i Opatija og Rijeka helt i nordøst, for eliten i Østerrike-Ungarn. I samme århundre ble det også anlagt marineverft i Pula helt i sør, og gradvis bygget opp en marinebase her som avløste Trieste. Tidlig på 1900-tallet ble det funnet kull og Kroatias viktigste kulldistrikt lå rundt Labin i sørøst, inntil siste gruve ble stengt i 1989. Det er endel industri i Pula, Labin, Buzet og Pazin. I Slovenia er Istria eneste utløp mot havet, og her ligger havnebyen Koper med oljehavn og et lite raffineri.
Turismen var viktig allerede under Jugoslavia, men tok seg særlig opp fra omkring 2005 etter Balkankrigene.
Croque monsieur

Croque monsieur, også kalt parisertoast, er et varmt smørbrød med skinke og ost (oftest emmentaler eller gruyère) som stekes eller grilles. I blant dyppes brødet i pisket egg først. Det finnes varianter der smørbrødet dekkes av mornay- eller béchamelsaus. Hvis man legger et stekt egg over kalles retten croque madame.
Croque monsieur har sin opprinnelse i Frankrike som hurtigmat på kaféer og barer. Opprinnelsen til navnet er usikker, men kommer fra det franske verbet croquer («mumse»). Croque er også et fransk ord for «å steke». Navnet ble første gang skrevet på en parisisk kafémeny i 1910.
Cat Arm vannkraftverk

Cat Arm vannkraftverk  er en demning med et nedenforliggende vannkraftverk på den store nordlige halvøya av øya Newfoundland, i provinsen Newfoundland og Labrador, Canada. Det har en installert vannkraftkapasitet på 127 MW, fordelt på to like store turbiner ferdigstilt i 1965. Operatør er selskapet Newfoundland and Labrador Hydro.
Årsproduksjonen er ca 733 GWt (0,73 TWt) elektrisk kraft. Totalt vannfall gjennom kaskade-komplekset er 380,5 meter.
Huqúqu'lláh

Bakgrunn

Denne religiøse loven er bindende for alle bahaier og er en form for «verdensskatt» som den troende frivillig betaler direkte til troens verdenssenter. Alt det en troende eier, med unntak av visse spesielle ting, skal det betales huqúqu'lláh av én gang. Guds rett betales til en ansvarlig representant som så sender midlene videre til verdenssenteret. Å betale huqúqu'lláh er en obligatorisk åndelig forpliktelse, men ingen bør kreve huqúqu'lláh, det avhenger av den enkeltes egen vilje.
Kent Music Report

Kent Music Report var en ukentlig hitliste over musikksingler og musikkalbum i Australia. Listen ble satt sammen av musikkentusiasten David Kent fra mai 1974 til 1988. I 1983 lisensierte musikkforeningen Australian Recording Industry Association Kent Music Report, og i juni 1988 etablerte foreningen sin egen hitliste, kalt ARIA Charts. Kent Report fortsatte imidlertid, og fra 1987 ble den omdøpt til Australian Music Report (AMR). AMR fortsatte å publisere ukentlige hitlister, men i april 1998 opphørte listen, og ARIA Charts ble dermed Australias eneste nasjonale hitliste.
Før Kent Report oppsto i 1974, hadde magasinet Go-Set utgitt en topp 40-singelliste fra 1966 og en albumliste fra 1970. Begge listene opphørte imidlertid da Go-Set gikk inn i august 1974.
David Kent produserte senere hitlister for Australia for årene 1940–1973. Dette gjorde han ved å hente inn spillelister, mindre hitlister og informasjon fra radiokanaler over hele landet. Disse satte han deretter sammen til en nasjonal hitliste.
Commonwealth Chesapeake kraftverk

Commonwealth Chesapeake kraftverk er et varmekraftverk i delstaten Virginia i det østlige USA. Det har en installert produksjonskapasitet på 270 MW, fordelt på 6 blokker med gassturbiner. Operatør er Tenaska Power. Utstyret er hovedsakelig levert av General Electric og Brown & Root.
Anlegget ble bygget ut i årene 1998–2001. Brenselkilden er naturgass og råolje.
Volvo TP21

TP21 er en terrenggående bil fra Volvo, bygget for det svenske forsvaret.  Bilen er også kjent som «Sugge», etter en drosje fra Volvo med samme kallenavn.  TP21 er nemlig bygget på en Volvo lastebil med karosseriet fra denne drosjen.  Bruksområdet var som sambandsbærer, altså med radioer innmontert. Den svenske hæren kalte den Raptgb 915.
Prototypene sto ferdige i 1952 og produksjonen gikk fra 1954 til slutten av tiåret. I alt ble 724 produsert.
Brixen im Thale

Beliggenhet

Brixen im Thale ligger i Kitzbühel-Distriktet, ca 10 km vest for byen Kitzbühel. Byen ligger øverst i Brixental-dalen 794 meter over havet, med omgivelser som fjell tilhørendeKitzbühel Alpene. Det høyeste fjellet i kommunen er Fleiding på 1,892 meter over havet. Nord for landsbyen stiger fjellryggen til Hohe Salve oppover.
Henri Fayol

Bakgrunn

Henri Fayol ble født i en forstad til Konstantinopel. Hans far, som var ingeniør, tjenestegjorde i det militære den gang og var blitt utnevnt til superintendent for byggingen av Galatabroen i den osmanske hovedstaden, en bro som krysser Det gyldne horn. Familien vendte tilbake til Frankrike i 1847.
Henri Fayol ble uteksaminert fra gruveakademiet École Nationale Supérieure des Mines i Saint-Étienne i 1860.

Ingeniør

Han begynte da, som 19-åring, som ingeniør ved gruveselskapet Compagnie de Commentry-Fourchambeau-Decazeville, og var leder for konsernet fra 1888 til 1918. Han studerte gruven der (i departementet Nièvre i det sentrale Frankrike) inngående, hcvordan underjordiske branner kunne starte, hvordan de kunne forhindres, hvordan man kunne opparbeide de områder som var blitt brannherjet. Han utviklet også en inngående forståelse av grunnforholdene der gruven lå.
Da Henri Fayol ble konsernsjef kunne han ikke lenger fortsette med sine tekniske og geologiske undersøkelser, men han fortsatte å underkaste sine problemstillinger vitenskapelig og objektiv undersøkelse for å finne forbindelser mellom årsak og virkninger. I Administration industrielle et générale (1916) og The Administrative Theory of the State (1937) har Fayol inngående redegjort for sine prinsipper. Her trakk han opp retningslinjene for hvordan en organisasjon skal ledes. Her presenterte han det som ble bedriftsøkonomiens viktigste budskap ved at bedriftsledelse handler om planlegging, organisering, utøve ledelse, samordne og kontrollere. Et viktig konsept for Fayol var enhetlig ledelse, som blant annet innebærer at hver enkelt person i en organisasjon bare skal måtte forholde seg til én leder.
Flere forfattere forbinder Fayol med Frederick Winslow Taylor, men de to hadde ulike teoretiske ståsted. Taylors scientific management (vitenskapelig arbeidsdeling) tar for seg effektiv organisering av produksjon i et konkurransemiljø hvor bedrifter må kontrollere produksjonskostnadene. Dette var bare ett av mange teoretiske områder for Fayol, som også kritiserte Taylors modell fordi den krevde at arbeidere ble utsatt for styring fra inntil åtte forskjellige ledere. Dette representerte et brudd med prinsippet om enhetlig ledelse.
Adalurnus

Utseende

En ganske stor (13-25 millimeter), bred, brungul skjoldbille. De er blant de større artene i denne gruppen. Hodet er lite, såvidt synlig ovenfra,  pronotum og dekkvingene ganske brede, uten tenner eller knøler. Antennene er ganske tynne.

Levevis

Både larver og voksne lever på planter og eter fra dem. Vertsarten for denne arten er ukjent, men beslektede arter er for det meste knyttet til palmer.

Utbredelse

Arten er bare kjent fra Brasil.